BEGRUNDELSE

1.BAGGRUND FOR FORSLAGET

•Forslagets begrundelse og formål

Dette forslag indeholder bestemmelser om målrettede ændringer af den retlige ramme for 2014-2020, der er fastlagt for samarbejdsprogrammer under det europæiske naboskabsinstrument (ENI). Disse ændringer er først og fremmest en reaktion på Ruslands uprovokerede og uberettigede militære aggression mod Ukraine og de deraf følgende konsekvenser for Den Europæiske Union — især for dens østlige regioner og er for det andet en reaktion på covid-19-pandemiens fortsatte indvirkning på EU som helhed.

For det første har Ruslands uprovokerede og uberettigede militære aggression og Belarus' medvirken i denne aggression forårsaget alvorlige forstyrrelser på forskellig vis for gennemførelsen af 13 grænseoverskridende og to tværnationale samarbejdsprogrammer mellem ni medlemsstater samt Ukraine og Republikken Moldova på den ene side og Rusland og Belarus på den anden side. For så vidt angår de programmer, som Ukraine deltager i, består disse forstyrrelser i den russiske invasions indvirkning på aktørernes gennemførelse af programmer og projekter i selve Ukraine. Hertil kommer, at den voldsomme strøm af fordrevne personer — både internt fordrevne i Ukraine og mennesker, der er flygtet ud af Ukraine til bl.a. Republikken Moldova — har nødvendiggjort, at offentlige myndigheder og enkeltpersoner koncentrerer sig om humanitære aktioner og akutte hjælpeforanstaltninger i stedet for at videreføre samarbejdsprojekter.

For så vidt angår de programmer, som Rusland og Belarus deltager i, består forstyrrelserne i, at den russiske invasion af Ukraine har nødvendiggjort en suspension af finansieringsaftalerne mellem EU og Rusland og Belarus i begyndelsen af marts. Dette indebærer, at program- og projektgennemførelsen med myndigheder og støttemodtagere fra disse to lande nu er suspenderet. Suspensionen er i overensstemmelse med det forbud mod at yde finansiel støtte til russiske offentlige enheder, som Rådet indførte den 8. april 2022.

For det andet håndterer EU — især de østlige regioner — løbende den betydelige strøm af fordrevne personer fra Ukraine. Det er derfor logisk og nødvendigt at udvide anvendelsesområdet for de fleksible foranstaltninger, der allerede er indført for samhørighedspolitikkens programmer (herunder for grænseoverskridende samarbejdsprogrammer mellem medlemsstaterne), til også at omfatte programmer, der samarbejder direkte med Ukraine og Republikken Moldova, for at sætte dem i stand til at håndtere denne ekstraordinære situation.

For det tredje har covid-19-pandemien varet længere end forventet. Pandemiens direkte og indirekte virkninger fortsætter i alle medlemsstater og kræver langvarig offentlig støtte til genopretningen af de hårdest ramte territoriale områder og økonomiske sektorer. Dette har ført til et meget stort pres på medlemsstaternes budgetter, hvilket gør det nødvendigt at anvende yderligere ekstraordinære foranstaltninger under disse omstændigheder.

De to pakker af foranstaltninger under investeringsinitiativet som reaktion på coronavirusset (CRII) og CRII+, der blev godkendt ved henholdsvis forordning (EU) 2020/460 og (EU) 2020/558 i foråret 2020, indførte en række væsentlige ændringer, der muliggjorde en mere effektiv indsats og gav ekstraordinær yderligere fleksibilitet til at reagere på denne hidtil usete situation. Disse foranstaltninger blev udvidet til også at omfatte ENI-samarbejdsprogrammer gennem målrettede ændringer af ENI-CBC-forordningen.

Derfor bør der hurtigt mobiliseres støtte fra fondene for at lette byrden for de nationale budgetter. Som en midlertidig og ekstraordinær foranstaltning, og uden at det berører de regler, der bør gælde under normale omstændigheder, er det derfor nødvendigt, at muligheden for at øge medfinansieringen fra EU-budgettet fra 90 % til 100 %, således at der ikke længere er behov for national medfinansiering, udvides til også at omfatte de fem grænseoverskridende ENI-programmer med Republikken Moldova og Ukraine for de regnskabsår, der begynder henholdsvis den 1. juli 2021, den 1. juli 2022 og den 1. juli 2023.